projecte-aina/catalan_government_crawling huggingface dataset:
La nova plataforma de pel·lícules i sèries en línia en català, Filmin.cat, neix amb un miler de pel·lícules i 400 episodis de sèries
El conseller de Cultura, Santi Vila, ha celebrat avui l'aposta de Filmin pels continguts en català el mateix dia que s'ha posat en marxa la nova plataforma de cinema i sèries en català a través de Filmin.cat.
Durant l'acte de presentació del nou servei de vídeo sota demanda, Vila ha assegurat que "si alguna cosa permet la revolució tecnològica és constatar que quan un projecte excel·leix, no té fronteres".
Santi Vila ha felicitat Filmin "per la seva aposta pel català i per la qualitat" i ha recordat que el projecte "apropa el món del cinema i les sèries a l'àmplia societat catalanoparlant que hi ha arreu de l'Estat espanyol i del Principat d'Andorra, països des dels quals es podrà gaudir del servei".
"El compromís per la llengua no pot ser només militant, sinó que ha d'anar acompanyat per l'excel·lència", ha afegit el conseller de Cultura, que ha reiterat que iniciatives com aquesta serveixen per consolidar el català com una llengua "normalitzada i de prestigi".
El nou Filmin.cat, que ha rebut un ajut de 155.000 euros per part del Departament de Cultura, és la primera plataforma digital de distribució de cinema i sèrie íntegrament en català, i neix amb un catàleg superior a les 1.000 pel·lícules i 400 episodis de sèries que es poden visionar en versió original amb subtítols en català i/o en versió parlada en català, ja sigui original o doblada.
Una 80ena de grans produccions van ser rodades al nostre territori
D'acord amb el recompte de dades provisional de la Catalunya Film Commission, el 2017 el territori va acollir una vuitantena de grans produccions (llargmetratges de ficció i documentals, sèries de televisió, TV movies i mini-sèries per a televisió), una xifra similar a la del 2016 (86).
Diversos municipis catalans han estat escenari de projectes nacionals i internacionals.
Han rodat a Catalunya equips provinents d'Estats Units, Austràlia, la Xina, Indonèsia o Japó, a més de produccions europees, espanyoles i catalanes.
Així mateix, i com en anys anteriors, les primeres dades recollides indiquen que un alt percentatge de la producció a Catalunya, en torn al 35% - 40%, correspon a produccions publicitàries (espots per a televisió i fotografia comercial) tant nacionals com internacionals.
Pel que fa al territori, Barcelona és on s'hi concentra la bona part de la producció, tot i que municipis com L'Hospitalet de Llobregat, El Prat de Llobregat, Sabadell, Tarragona i Girona mantenen el nivell d'activitat d'anys anteriors.
Terrassa, que allotja el Parc Audiovisual de Catalunya, és un dels municipis més actius en l'atenció als rodatges.
Algunes de les produccions rodades al llarg del 2017 ja s'han pogut veure; la segona temporada de Nit i dia o Benvinguts a la família ̧ la nova sèrie de dilluns al vespre a TV3, que es va rodar en un 80% a Sant Pere de Vilamajor, tot i que va passar també per Barcelona, Cardedeu, Castelldefels, La Roca del Vallès, l'Ametlla del Vallès, Sant Antoni de Vilamajor, Santa Coloma de Cervelló, Gavà, Cànoves i Samalús i l'Hospitalet de Llobregat.
La Catalunya Film Comission és una plataforma que té com a objectiu promocionar el territori català com a plató per a produccions audiovisuals internacionals, així com donar a conèixer el potencial del sector arreu del territori.
Catalunya serà la convidada d'honor a la propera edició del Festival de Cine en Guadalajara que tindrà lloc del 9 al 16 de març de 2018.
Aquest festival és la cita cinematogràfica més important a Amèrica Llatina.
La participació catalana anirà des de una mostra de cinema contemporani fins a la presència de títols a diferents seccions oficials en competició i no competició, passant per la presència als jurats i als diferents programes de la secció d'indústria.
D'entre els primers títols anunciats pel festival, trobem un total de 7 produccions catalanes seleccionades en competició oficial:
Vivir y otras ficciones de Jo Sol (Lluís Miñarro, Shaktimetta), amb un llarg recorregut en festivals, participarà a la secció oficial de Llargmetratge iberoamericà de ficció.
Dos documentals de producció catalana competiran a la secció de Llargmetratge documental iberoamericà.
Es tracta de la producció de l'ESCAC, Desde que bailas d'Álvaro Torrelli i Beatriz Osorno i del documental dirigit per Ingrid Guardiola, Casa de nadie (Boogaloo Films) que va tenir la seva premiere mundial a la darrera edició del Festival de Gijón.
També el curtmetratge català serà present a la secció oficial de Curtmetratge iberoamericà, amb la selecció de tres produccions: Les bones nenes de Clara Roquet (Lastor Media), que forma part del Shortcat 2017, Caronte de Luis Tinoco (Onirikal Studio) i El escarabajo al final de la calle de Joan Vives (Escac Films).
A més La llibreria d'Isabel Coixet (Diagonal Televisió, Zephyr Films, A Contracorriente Films, One Two Films, Green Films AIE, Northern Ireland Screen) es podrà veure en una sessió especial.
Pel que fa a les activitats d'indústria, i més concretament en la secció Guadalajara Construye que acull llargmetratges de ficció en estat de postproducció i que cerquen finançament per a la seva finalització, trobem la coproducció catalana Miriam miente de Natalia Cabral i Oriol Estrada (Mallerich Films Paco Poch, Faula Films).
Mentre que en el 14o Encuentro de Coproducción que tindrà lloc de l'11 al 13 de març han estat seleccionats 5 projectes catalans:
Com a jurats, Guadalajara també comptarà amb participació catalana; Carla Simón serà jurat del premi al millor llargmetratge iberoamericà de ficció; Adolfo Blanco pel millor curtmetratge iberoamericà, David Matamoros serà jurat del Premio Maguey, Ventura Durall, jurat pel millor documental iberoamericà.
A més, es convidarà un alumne de l'ESCAC a fer de jurat del Premio Mezcal.
D'altra banda, es retrà homenatge a la trajectòria del director Ventura Pons, que rebrà el Premi Mayahuel i a la directora Erika Lust serà reconeguda per la seva carrera dins el Premio Maguey.
La invitació a Catalunya implica també la presència amb un estand català a la secció d'indústria i la participació als diferents programes d'aquesta secció: classes magistrals a Talents Guadalajara, trobades de coproducció, participació al "Principio del Film, etc
La participació catalana està impulsada per la Generalitat de Catalunya a través de Catalan Films & TV i l'Institut Ramon Llull.
El termini de presentació de sol·licituds és de l'1 al 15 d'octubre, ambdós inclosos
D'acord amb seva missió de donar suport als projectes empresarials dels diferents sectors culturals i desenvolupar diverses línies d'actuació que contribueixin a augmentar la competitivitat de les empreses culturals catalanes en els mercats nacionals i internacionals, l'ICEC obre avui dijous 1 d'octubre la convocatòria de suport a projectes d'internacionalització d'empreses audiovisuals amb una dotació de 60.000€.
Aquest va dirigit a les empreses audiovisuals que contribueixin a la comercialització de la producció audiovisual.
Aquests projectes només es poden referir a l'assistència a mercats i a activitats d'indústria.
Als efectes d'aquestes bases s'entenen per activitats d'indústria les que no són únicament de promoció del producte audiovisual.
Lles accions incloses en el projecte d'internacionalització s'han de realitzar entre l'1 de juliol i el 31 de desembre del 2020, ambdós inclosos.
Poden optar a aquestes subvencions les empreses de producció o distribució audiovisual independents que estiguin inscrites al Registre d'empreses audiovisuals de Catalunya o al Registre administratiu d'empreses cinematogràfiques i audiovisuals gestionat per l'Institut de la Cinematografia i de les Arts Audiovisuals (ICAA) o les d'un estat membre de la Unió Europea o associat a l'Espai Econòmic Europeu i amb establiment operatiu a l'Estat espanyol.
Podeu donar-vos d'alta dels avisos de subvencions aquí.
Se celebrarà entre el 9 i el 13 de setembre al Moll de la Fusta i comptarà amb més de 300 activitats
L' Associació d'Editors en Llengua Catalana organitza, entre el 9 i el 13 de setembre, la 38a edició de la Setmana del LLibre en Català.
Un esdeveniment que la crisi sanitària i les mesures de protecció contra la COVID19 han obligat a repensar, però que manté tota la seva força i fins i tot creixerà en nombre d'expositors i espai en un entorn nou més espaós, el Moll de la Fusta, i que contempla totes les mesures de seguretat i protecció previstes per les autoritats.
El canvi d'ubicació ha permès als organitzadors de la Setmana comptar amb més expositors -de 219 l'any 2019 a 224 enguany- i més espai -un 20% addicional.
En total, participaran a la Setmana un total de 198 segells editorials, 16 lloibreries i una distribuïdora, a banda de nou institucions.
Els organitzadors han previst un intens programa d'activitats, més de 300, que combinen el format físic i digital: presentacions, signaturesde llibres, taules rodones i itineraris literaris, a més del Dia de les Biblioteques, previst per al 10 de setembre.
En total, el públic i els professionals tindran accés a 220 novetats editorials, desenes de miles de títols de fons i 500 capçaleres de revistes i premsa comarcal i de proximitat.
L'aforament màxim previst és de 800 persones.
La Setmana del Llibre en Català, que compta amb el suport de l'ICEC, té un paper estratègic en la dinamiztació del sector del llibre en català.
La visibilitat que aconsegueixen tots els agents del sector -escriptors, il·lustradors, traductors, editors, distribuïdors i llibreters-, el contacte directe amb el seu públi i la relació amb els agents internacionals (enguany, el contacte serà virtual, sota la coordinació de l' Institut Ramon Llull ) faciliten la tasca de coneixement de la llengua i la literatura catalana arreu.
La Setmana atorgarà el 24è Premi Trajectòria a Teresa Duran pel seu compromís vital amb el foment lector i el llibre infantil i juvenil en llengua catalana i per la seva tasca incansable de divulgació de l'univers literari català entre infants i joves des de moltes facetes diferents: la d'escriptora, traductora, il·lustradora, investigadora, pedagoga, guionista, difusora, crítica literària i comissaria d'exposicions culturals per al públic adult.
Especialista en literatura infantil i juvenil, com a autora i com a crítica i investigadora, Duran ha publicat més d'un centenar de llibres, entre els quals hi ha Joanot de Rocacorba (1982), i ha traduït els Contes per telèfon de Gianni Rodari.
La guardonada -qui el 2007 va rebre la Creu de Sant Jordi - rebrà una obra d'Antoni Miró com a premi.
Corresponent a la demanda del Parlament d'ampliar aquest projecte sociocultural, Lleida se suma a la xarxa de Cases de la Música, a la qual ja pertanyen Mataró, L'Hospitalet, Gironès, Manresa i Terrassa
La xarxa de Cases de la Música de Catalunya creix, aquesta tardor, amb la incorporació de Lleida a un projecte amb quinze anys de trajectòria i al qual ja pertanyen les Cases de la Música de Mataró, L'Hospitalet de Llobregat, Salt/Girona, Manresa i Terrassa.
L'adhesió correspon a la demanda del Parlament de Catalunya de potenciar i ampliar la xarxa i de convertir-la en un projecte sociocultural ambiciós i que abasti tot el territori català.
La Casa de la Música de les Terres de Lleida, ubicada a la seu de l'Orfeó Lleidatà, començarà a operar a la capital del Segrià aquesta tardor, esdevenint un punt de referència musical de totes les comarques de Ponent.
Encara que el projecte es troba en una fase inicial, ja està donant els seus primers passos en la mateixa línia de treball que la resta de seus de la xarxa de Cases de la Música, amb l'objectiu de potenciar el treball en xarxa per a la professionalització dels músics i a impulsar projectes en què la música funcioni com una eina d'inclusió.
Alhora, la Casa de la Música lleidatana, com fan les altres seus del projecte, també organitzarà activitats que permetin una millor projecció de la feina dels músics i creadors, alhora que fomentin l'atracció de públic per a la música.
La primera acció de la Casa de la Música Terres de Lleida tindrà lloc aquest dissabte 19 de setembre, amb la participació de dues bandes emergents a l'Obert Centre Històric de Lleida (Pista La Panera), Vernal (pop rock català, 12.30h) i Guada Garino (cançó d'autor, 20.00h).
La creació d'aquesta nova Casa de la Música va a càrrec de la Fundació Orfeó Lleidatà, entitat amb més de 150 anys d'història, referent sociocultural al territori de Lleida.
A més, la Casa de la Música de les Terres de Lleida compta amb el suport de l'ICEC, de l'Institut d'Estudis Ilerdencs, de l'Ajuntament de Lleida i del Consell Comarcal del Segrià.
Cases de la Música és un projecte sociocultural en xarxa, que té com a objectius primordials promoure la formació, la creació, l'exhibició i la difusió de la música popular i moderna a tot Catalunya; a més de complementar les infraestructures culturals municipals mitjançant l'organització d'activitats, dirigides tant als artistes i als creadors, com al públic en general.
Cases de la Música s'ha convertit en un projecte ferm i assentat a Catalunya, en el qual col·laboren i treballen de la mà administracions públiques (Ajuntaments, Diputacions i Generalitat) i entitats privades que les gestionen.
Es tracta, per tant, d'un model reeixit de gestió cultural público-privada, pioner a Europa, amb un objectiu comú: dinamitzar la música al territori.
El termini per a la presentació de sol·licituds és del 22 de setembre al 8 d'otubre, ambdós inclosos
L'objectiu principal de l'ICEC és fomentar el creixement de les empreses culturals i la seva consolidació, objectiu que inclou la voluntat d'estimular l'autonomia de les empreses a través de l'adopció d'una cultura financera que els ajudi a accedir a fonts de finançament distintes de les subvencions a fons perdut.
Des d'aquesta perspectiva, l'ICEC disposa de les Aportacions Reintegrables una eina que consisteix, en ajuts econòmics en forma de cofinançament, que permet a les empreses culturals disposar de liquiditat per endegar projectes culturals.
Avui 22 de setembre publiquem les Aportacions reintegrables a festivals i cicles musicals que tinguin lloc a Catalunya i que s'hagin produït entre l'1 de juliol de 2020 i el 30 de juny de 2022.
18 empreses i entitats catalanes participen al Jazzahead!, el mercat de jazz més important d'Alemanya
L'edició d'enguany de la fira internacional de jazz Jazzahead! de Bremen acollirà 12 companyies, tres festivals, un programa de ràdio especialitzat en jazz i dues institucions culturals catalanes.
Del 27 al 30 d'abril, la presència catalana a Bremen (Alemanya) es concentrarà a l'estand del Departament de Cultura, organitzat a través de l'Institut Català de les Empreses Culturals (ICEC) sota la seva marca d'internacionalització, Catalan Arts.
Amb aquest estand, el Departament de Cultura vol atorgar un impuls més gran al sector i donar a conèixer les propostes catalanes al públic professional, principalment programadors i responsables de festivals de música.
Les entitats assisteixen a la fira amb l'objectiu d'establir nous contactes que els permetin entrar en el mercat alemany i internacional, o bé reforçar els lligams ja establerts en edicions anteriors.
Les companyies catalanes que enguany han confirmat la seva assistència a Jazzahead són: Àngels Mas Music Productions, S.L., Associació Cultural Arco y Flecha, Bacana, Balaio Producciones, Black Music Productions, Central Art Process, David Pastor Jazz Trumpet, Distrijazz, Fira Mediterrània de Manresa, Galbany Produccions /Jazz al Port, Intermusic, Mercat de Música Viva de Vic, Montuno Producciones, Tarragona Ràdio "Paraula de Jazz", Taller de Músics, Institut Català de les Empreses Culturals i Institut Ramon Llull.
El duo català Chicuelo-Mezquida actuarà dins la programació oficial del Jazzahead! a la secció European Jazz Meeting.
El concert tindrà lloc el divendres 28 d'abril, a les 22 hores al Kulturzentrum Schlachfthof.
Chicuelo-Mezquida és una de les propostes més destacades del panorama actual de la música catalana, que combina el talent de Juan Gómez Chicuelo, un dels guitarristes flamencs més influents del nostre temps, i el de Marco Mezquida, un pianista obert a tota mena d'influències.
També hi actuarà Leo Genovese Trio a la secció Overseas Night.
El concert tindrà lloc el dissabte 29 d'abril a les 00.50 hores al Hall 7.1 del Messe Bremen.
És la primera vegada que una empresa catalana, en aquest cas Taller de Músics, té l'oportunitat de presentar dues actuacions dels seus representats en un Jazzahead!
Enguany, divendres 28, a les 17 hores, s'oferirà una recepció amb vins catalans a l'estand, cortesia de la DO Catalunya, amb l'objectiu de fomentar el networking entre els professionals catalans i els delegats internacionals acreditats al Jazzahead!
Més informació: www.catalanarts.cat
Catàleg d'entitats catalanes a Jazzahead! 2016
Dotze entitats musicals catalanes participen al Midem sota el paraigua de Catalan Arts
Un any més, el Departament de Cultura, a través de l'Institut Català de les Empreses Culturals (ICEC) tindrà, sota la marca d'internacionalització Catalan Arts, un estand al Midem, el mercat internacional de la indústria musical.
El Midem, que enguany celebra la seva 51a edició a Canes, França, del 6 al 9 de juny, acollirà 12 entitats representants del sector català.
Creat el 1967, Midem és la trobada més gran a nivell mundial d'empreses que treballen en el sector de la música.
Durant la seva 50a edició, el 2016, el mercat va acollir 4.400 participants provinents de 85 països diferents.
En aquests 51 anys, les temàtiques tractades i les inquietuds del sector han anat canviant, per aquest motiu el Midem s'ha anat adaptant i ofereix un programa d'actualitat amb temes com la distribució digital, l' streaming o els drets d'autor a l'era digital.
Durant quatre dies, la fira ofereix als professionals de la música de tot el món conferències, debats, espais d'exposició, actuacions en directe, trobades de networking i altres oportunitats per ampliar la seva xarxa de contactes internacional, crear vincles amb altres indústries creatives, millorar les seves pràctiques, signar acords i desenvolupar així el seu negoci.
Les companyies catalanes que enguany participaran a la fira a través de l'estand institucional Catalan Arts - Government of Catalonia (número P.3B 7) són:
També s'han acreditat a la fira les empreses catalanes Pafata Produccions i Record Play.
Més informació: www.catalanarts.cat
Llibret d'empreses catalanes a MIDEM 2017
El termini de presentació de sol·licituds és des del 18 de febrer al 10 de març de 2020
Avui 18 de febrer l'ICEC convoca tres línies d'ajuts dirigides al sector editorial.
La primera d'elles és la línia de subvencions a la modernització de les llibreries entesa com a establiments oberts al públic adreçat principalment a la venda de llibres, mitjançant la realització d'obres, l'adquisició de béns i equipaments, la incorporació de noves tecnologies, l'elaboració d'auditories de qualitat de servei, i la realització d'accions de promoció del llibre i la lectura.
En el cas que l'empresa tingui diversos establiments oberts al públic, cal presentar una sol·licitud per establiment, fins a un màxim de cinc sol·licituds.
Les llibreries que vulguin acollir-se a aquesta línia d'ajut han d'estar donades d'alta a la base de dades LibriData de la Cambra del Llibre de Catalunya, complir els protocols de la cadena de subministrament de llibres (CSL) i disposar d'un sistema informatitzat de gestió i control de les vendes i les existències, entre altres requisits.
La quantia de la subvenció es fixa en base a uns criteris de valoració determinats, i la quantia màxima a rebre no pot superar els 9.000 euros.
La segona línia convocada, és la de suport a la producció editorial en llengua catalana o occitana d'especial interès cultural, que permet a les empreses o entitats editorials catalanes incorporar al seu catàleg publicacions de qualitat que tinguin un especial interès cultural.
La subvenció cobreix tant llibres ja editats –en l'any en curs en el moment de sol·licitar la subvenció– com projectes de llibres i/o col·leccions de qualsevol disciplina que siguin de referència o que comptin amb unes vies de comercialització reduïdes.
L'ajut que rebran les empreses sol·licitants cobreix les despeses de redacció, de traducció i d'edició dels llibres o col·leccions subvencionables, es determina en funció d'uns criteris de valoració fixes (consultables a les bases).
La quantia de l'ajut no pot superar, en cap cas, els 20.000 euros.
I per últim, obrim la convocatòria per a l'organització a Catalunya de fires i salons del llibre en català i occità.
L'ICEC des de l'àmbit del llibre, acompanya i dona suport als projectes empresarials, i centra l'activitat en el foment del sector editorial i llibreter català, acompanyant les empreses del sector en l'edició, la comercialització i la promoció.
Així mateix, des de l'Àrea del Llibre es fomenta la transversalitat entre els agents que componen el sector, millorant-ne la compenetració i generant sinergies en l'àmbit intern per enfortir la base del teixit empresarial editorial.
La sessió tindrà lloc el divendres 6 de març a la seu de la SGAE
L'oficina Europa Creativa Desk-Media Catalunya, que forma part de l'ICEC i assessora sobre internacionalització i els ajuts europeus per als sectors culturals, organitza conjutament amb l'oficina Europa Creativa Cultura, una sessió informativa sobre l a convocatòria de suport als projectes de traducció literària del subprograma Cultura d'Europa Creativa, tot centrant-se en els aspectes tècnics d'aquesta i en les bones pràctiques.
Aquesta línia d'ajuts, que s'adreça a agents del ssedctor editorial especialment interessats en la traducció i promopció d'obres de ficció europea d'alt valor literari, es va publicar el 27 de febrer del 2020 i els interessats poden enviar-hi sol·licituds fins al 5 de maiig de 2020.
L'objectiu de la jornada, que tindràlloc a la Sala Mompou de la seu de la Sgae a Barcelona (Passeig de Colom, 6), entre les 10.15 h i les 13.40h, en el marc de les sessions, és incentivar i fomentar la participació del sector editorial català en aquesta convocatòria amb la idea d'informar sobre les novetats així com ajudar els editors culturals que disposen ja d'un projecte d'aquest tipus, tot proporcionant-los recomanacions útils i intentant resoldre possibles dubtes.
L'acte comptarà amb la participació d' Àlex Navarro, coordinador de l'Europa Creativa Desk – MEDIA Catalunya, d' Augusto Paramio, coordinador de l'Oficina Europa Creativa-Cultura; de Clàudia Casanova, directora editorial d' Ático de los Libros - Futurbox Project, que parlarà sobre la seva experiència a Europa Creativa i la presentació de propostes, i de Pepe Zapata, director del Club TR3SC, que realitzarà un taller de capacitació sobre estratègies per arribar a nous públics i creació d'audiències.
Podeu formalitzar-hi la vostra inscripció a través d'aquest enllaç.
Els professionals catalans tindran un estand institucional a la seva disposició
Del 10 al 12 d'abril de 2018 tindrà lloc a Londres la 47a edició de The London Book Fair, una de les més prestigioses del panorama internacional.
Aquesta fira és exclusivament professional i amb un marcat caràcter comercial, especialitzada en la venda de drets.
Està considerada com el certamen del llibre més important de primavera en el calendari editorial internacional.
Després d'assistir durant anys fent prospecció pel sector, l'ICEC disposarà per primera vegada d'un estand propi, en un espai compartit amb l'Institut Ramon Llull, que estarà ubicat al Hall 5 del Olympia Ground (Lower West Hall) amb el número 5F138.
Aquest estand institucional es posa al servei dels professionals catalans presents a la fira, com a punt de trobada, afegint-se a les accions d'impuls de la internacionalització del sector del llibre que porta a terme l'ICEC.